ITD งานเข้า! ไฟไหม้แคมป์คนงาน บาดเจ็บหลายราย
ITD งานเข้า! เกิดเหตุไฟไหม้แคมป์คนงานบาดเจ็บหลายราย-เสียหายกว่า 200 ห้อง

18 ก.พ. 2559

ผู้สื่อข่าวรายงานว่า วานนี้ (18 ก.พ.59) เกิดเหตุเพลิงไหม้แคมป์พักคนงานบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD บริเวณถนนเพชรบุรีตัดใหม่ แขวงบางกะปิ เขตห้วยขวาง ใกล้กับย่านอาร์ซีเอ โดยแคมป์ดังกล่าวเป็นบ้านพักคนงานปลูกติดกันหลายหลัง ซึ่งเปลวเพลิงได้ลุกลามอย่างรวดเร็วเสียหายกว่า 200 ห้อง เนื่องจากในบริเวณดังกล่าวนั้น ส่วนใหญ่ใช้ไม้เป็นโครงสร้าง จึงเป็นเชื้อเพลิงอย่างดี เจ้าหน้าที่จากบรรเทาสาธารณภัยกรุงเทพมหานคร ได้ระดมรถดับเพลิงเข้าทำการฉีดสกัด โดยใช้เวลาประมาณ 2 ชั่วโมง จึงสามารถควบคุมเพลิงได้สำเร็จ
โดยเบื้องต้นพบผู้บาดเจ็บหลายรายที่ถูกไฟลวก สำลักควัน และสังกะสีบาด ได้ทำการช่วยเหลือนำส่งโรงพยาบาลแล้ว ขณะเดียวกัน จากการตรวจสอบคาดว่าน่าจะเกิดจากไฟฟ้าลัดวงจร เพราะก่อนเกิดเหตุมีผู้พบเห็นประกายไฟบริเวณมิเตอร์ไฟฟ้า และมีรายงานว่า ขณะเกิดเหตุห้องต้นเพลิงไม่มีคนอยู่ แต่เจ้าของห้องได้ชาร์จโทรศัพท์มือถือเอาไว้ อย่างไรก็ตามในช่วงเช้าวันนี้ เจ้าหน้าที่ตำรวจพิสูจน์หลักฐานจะเข้าตรวจสอบเพื่อหาสาเหตุเพลิงไหม้อย่างละเอียดอีกครั้ง